
       În funcţie de prevederile legislative naţionale care se referă la acest domeniu, statele membre pot fi grupate în trei categorii.

1.       State membre cu dispoziţii exprese care interzic sau limitează       angajarea membrilor de familie ca asistenţi

        Această primă categorie conţine şase state care au reguli ce interzic în mod expres angajarea membrilor de familie ca asistenţi parlamentari, precum şi alte două, în care principiul este acceptat, însă sunt impuse anumite restricţii.

        Interdicţia expresă prevăzută în legislaţia naţională cu privire la angajarea membrilor de familie ai parlamentarilor există în Belgia, Estonia, Germania, Italia, Austria şi Slovacia.
         Interdicţia se referă la Camera Reprezentanţilor şi Senatul Belgiei, la Camera Deputaţilor din Parlamentul italian (în Senat este permisă angajarea membrilor de familie), la Bundestag (membrii Bundesratului dispun de asistenţi ca membri ai guvernelor federale şi nu în calitatea lor de parlamentari) şi la Nationalrat în Austria (despre asistenţii parlamentarilor din  Camera Superioară a Parlamentului austriac nu au fost trimise informaţiile solicitate). Estonia şi Slovacia au parlamente unicamerale. 
În cazul Estoniei, interdicţia de angajare a membrilor de familie ca asistenţi este prevăzută în  Legea asupra statutului deputaţilor din Riigikogu, adoptată la 14 iunie 2007, dar care va intra în vigoare în noua legislatură (2011),  dată de la care parlamentarii Estoniei vor avea dreptul de a dispune de asistenţi personali. Interdicţia de angajare ca asistenţi a membrilor de familie, a fost introdusă în Slovacia prin deciziile Parlamentului nr.1222/2000 şi nr. 1341/2001. 

        Două alte state, Franţa şi Regatul Unit al Marii Britanii, permit angajarea membrilor de familie, dar impun anumite tipuri de restricţii.
a)       interdicţii exprese

          Anumite state dintre cele în care există interdicţie expresă, Belgia, Estonia, Slovacia, au adoptat soluţia cea mai restrictivă şi interzic angajarea membrilor de familie ca asistenţi parlamentari.

          În alte state în care există o interdicţie expresă, aceasta se referă doar la decontarea cheltuielilor făcute prin angajarea membrilor de familie ca asistenţi. Este cazul Germaniei, în Bundestag, al Italiei şi al Austriei. Se poate presupune că, în aceste state, parlamentarul are, teoretic, dreptul de a fi asisat de membrii familiei sale, fără ca remunerarea lor să provină din bani publici.

b)      alte tipuri de restricţii

         Măsurile adoptate în Franţa şi în Regatul Unit al Marii Britanii nu urmăresc să interzică angajarea membrilor de familie ca asistenţi parlamentari, ci să facă acest lucru cât mai puţin atrăgător.
         În Franţa, cele două camere ale Parlamentului prevăd o soluţie similară, cu diferenţe de detaliu, care limitează salariul asistentului membru de familie al unui parlamentar. Un deputat poate angaja până la cel mult 5 colaboratori plătiţi din suma pe care aceasta o are la dispoziţie. Dacă deputatul îşi  angajează soţul/soţia sau copilul, salariul acestuia nu poate depăşi jumătate din limita  maximă a sumei respective.
          În Senatul francez, un senator nu poate angaja decât un singur membru al familiei sale ca asistent, condiţia fiind ca acesta să aibă bacalaureatul. Salariul asistentului-membru de familie al senatorului nu poate depăşi o treime din venitul fix acordat pentru un asistent. Din februarie 2007, venitul fix prevăzut pentru un asistent se ridică la 7.089,67 Euro pe lună (reprezentând salariul brut). 

         În Regatul Unit al Marii Britanii, Camera Comunelor a adoptat la 27 martie 2008 recomandările propuse de comisia de specialitate - Committee on Standards and Privileges - care prevăd obligaţia de a declara angajarea unui membru de familie ca asistent, numele acestuia, sarcinile ce le are de îndeplinit precum şi gradul de rudenie cu deputatul respectiv, în registrul de interese (Register of Members’ Interests), accesibil publicului pe site-ul Parlamentului.

          În ceea ce priveşte camera superioară, Camera Lorzilor nu există restricţii în privinţa angajării membrilor de familie ca asistenţi. 

c)      grade de rudenie
Rezultatele cercetării au dovedit că există restricţii cel puţin faţă de soţul/soţia şi copiii parlamentarului. Deschiderea cea mai largă este semnalată în Italia - până la al patrulea grad de rudenie -  şi Germania, unde gradul de rudenie nu este limitat. În Regatul Unit al Marii Britanii, gradul de rudenie nu este precizat, restricţia nu se referă la angajarea membrilor de familie, ci impune doar consemnarea acestui fapt în registrul de interese. Anexa 1 prezintă diferitele categorii de persoane vizate de dispoziţiile restrictive cu privire la angajarea ca asistenţi a membrilor familiilor parlamentarilor 

2.    State în care există fie o practică limitativă a angajării membrilor de familie ca asistenţi, fie alte mecanisme care reduc indirect riscul  unor abuzuri. 

        În această a doua categorie pot fi plasate statele în care există o practică ce descurajează angajarea ca asistenţi a membrilor de familie ai parlamentarilor, sau statele care dispun de mecanisme ce reduc indirect riscurile de abuz legate de angajarea membrilor de familie: Danemarca, Finlanda, Irlanda, Lituania, Luxemburg, Polonia, Suedia şi Ţările-de-Jos. 

       De obicei, practica limitării angajării membrilor de familie apare în urma unui incident care atrage atenţia opiniei publice asupra abuzurilor comise de către parlamentarii care angajează membrii familiei ca asistenţi, aceştia fiind deci remuneraţi din bani publici. În consecinţă, în lipsa dispoziţiilor legale, funcţionează oprobiul public. Absenţa dispoziţiilor legale exprese poate, de altfel, să fie justificată  prin faptul că acesta este un fenomen foarte rar.

        În Finlanda, legislaţia în vigoare nu interzice angajarea dar, conform practicii stabilite, secretariatul Parlamentului finlandez nu încheie contracte  cu membrii de familie ai deputaţilor, cum ar fi soţ/soţie, partener într-o uniune consensuală, ascendenţi sau descendenţi. Candidaţii la posturile de asistenţi sunt aleşi şi propuşi, într-adevăr, de către deputaţi, dar decizia definitivă de încheiere a contractului revine Secretariatului Parlamentului. Această practică a început acum 10 ani, în urma dezvăluirii unor abuzuri  comise de o serie de parlamentari. 
       Din raţiunile prezentate mai sus, angajarea membrilor de familie ca asistenţi este foarte rar practicată şi în Polonia, Lituania, Ţările-de-Jos.

       În Polonia pe baza dispoziţiilor Legii din 9 mai 1996,  referitoare la exercitarea mandatului de deputat şi de senator, s-a impus, începând din 2006, declararea unor date şi informaţii referitoare la asistenţii parlamentari (nume, dată de naştere, informaţii asupra locului de muncă, situaţia  financiară sau alte  resurse ale asistentului, pe o perioadă de trei ani înainte de fi angajat ca asistent parlamentar). Toate aceste informaţii sunt accesibile pe pagina web a Seimului. Obligativitatea de a face aceste declaraţii cu privire la asistenţi poate avea astfel un pronunţat caracter descurajator cu privire la o eventuală angajare ca asistenţi a membrilor de familie.

        În ceea ce priveşte alte mecanisme de selecţionare şi angajare a asistenţilor, care reduc indirect riscul de abuzuri legate de angajarea arbitrară a membrilor de familie ca asistenţi ai deputaţilor, pot fi menţionate mai multe situaţii.

       În Irlanda, din anul 2004, toate candidaturile la posturile de asistenţi parlamentari sunt obligatoriu evaluate de către un consultant extern, cu scopul de a verifica dacă acestea indeplinesc condiţiile necesare pentru a efectua o astfel de activitate. Această procedură de selecţionare, fără a-i exclude pe membrii de familie ai parlamentarilor, asigură un anumit nivel de obiectivitatea şi de profesionalism. 
       În Danemarca şi Suedia asistenţii parlamentari nu sunt angajaţi de către deputaţi, ci de către grupurile parlamentare.

      În Luxemburg, pe baza Legii electorale din 2003, deputatul are dreptul de a-i fi decontate cheltuielile de asistenţă, cu avizul Biroului Camerei Deputaţilor, luându-se în considerare natura  reală a  relaţiilor de muncă. Din cauza cuantumului redus al indemnizaţiei, cei mai mulţi dintre colaboratori nu sunt angajaţi de către deputaţi, în mod individual, ci de către grupurile parlamentare.
3.     State a căror legislaţie nu prevede restricţii cu privire la angajarea ca asistenţi a membrilor familiilor parlamentarilor
         În Bulgaria, Cipru, Grecia, Letonia, Spania, Portugalia, Republica Cehă,  România şi Ungaria nu există reguli care interzic angajarea membrilor de familie ca asistenţi.
         În Spania, angajarea asistenţilor revine membrilor Biroului permanent, împreună cu un grup de deputaţi desemnaţi de către acesta.

        În Letonia şi România angajarea membrilor familiilor parlamentarilor, deşi nu este interzisă în mod expres prin lege, poate intra sub incidenţa prevederilor referitoare la conflictul de interese. 
Anexa nr.  1
 Tabel cu persoane vizate de dispoziţiile restrictive cu privire la angajarea ca asistenţi a membrilor familiilor parlamentarilor 

	Stat
	Soţ/soţie
	Partener într-o uniune consensuală
	Rudă directă
	Rudă indirectă
	Înrudit prin alianţă

	Austria
	      X
	        X
	       X inclusiv prin      adopţie
	până la gradul 3 1
	până la gradul 3

	Belgia
	      X
	        X
	gradul întâi 2
	
	gradul întâi

	Estonia
	      X
	
	gradul întâi
	gradul 2 3
	părinţi, copii, fraţi, surori ai soţ/soţiei

	Franţa             
	      X
	
	copiii 4
	
	

	Germania
	      X inclusiv soţ/soţie
	        X              
	      X
	       X
	      X

	Italia
	      X
	       
	până la gradul 4
	până la gradul 4 5
	până la gradul 4

	Slovacia
	      X
	eventual prin jurisprudenţă6
	      X
	gradul 2
	eventual prin jurisprudenţă

	Regatul Unit al Marii Britanii
	      X
	      X
	      X
	      X
	      X


1. De exemplu unchii şi mătuşile.     

2.  Părinţii şi copii.                                   
3.  Fraţii şi surorile.                                                       
4. Conform informaţiilor furnizate de către Adunarea Naţională. în ceea ce priveşte Senatul, nu se vorbeşte decât despre „membrii de familie”, fără a se  preciza care anume.  
5. De exemplu verii.
6. În cazuri asemănătoare partenerii dintr-o uniune consensuală sunt deseori asimilaţi de către jurisprudenţă cu „persoanele apropiate”, cele vizate în articolul 116 al Codului civil slovac (Občiansky zákonnik), care se referă la reglementarea referitoare la interzicerea angajării membrilor de familie.
     Anexa nr. 2
Tabel recapitulativ
	Statul membru
	Dispoziţii exprese referitoare la angajarea membrilor de familie
	Practici care limitează angajarea membrilor de familie sau alte mecanisme care reduc indirect riscul de abuz

	Austria
	Interdicţia de a plăti cheltuielile prevăzută prin lege (Nationalrat)
	

	Belgia
	Interdicţia de angajare, prevăzută prin reglementare internă a Parlamentului (Camera Reprezentanţilor şi Senat).
	

	Bulgaria
	Nu
	Nu

	Cipru
	Nu
	Nu

	Danemarca 
	Nu
	Asistenţii sunt angajaţi de partide şi nu individual de către deputaţi

	Estonia
	Interdicţia de angajare, prevăzută prin lege(în vigoare începând cu următoarea legislatură)
	

	Finlanda
	Nu
	Conform practicii stabilite de Secretariatul Parlamentului nu se încheie contracte cu membrii de familie ai deputaţilor

	Franţa
	Posibilitatea de a angaja, dar cu limitarea salariului 1
	

	Germania
	Interdicţia de a plăti cheltuielile, prevăzută prin lege(Bundestag)
	

	Grecia
	Nu
	Nu

	Irlanda
	Nu
	Cazuri puţine în practică.O procedură de evaluare externă a candidaţilor la asistenţă.

	Italia
	Interdicţia de a plăti cheltuielile la Camera Deputaţilor. 2 La Senat nu este interzis.
	

	Letonia
	Nu
	Ar putea eventual provoca un conflict de interese.

	Lituania
	Nu
	Cazuri puţine în practică.

	Luxemburg
	Nu
	Biroul permanent este cel care deţine controlul.Cea mai mare parte a asistenţilor sunt angajaţi de grupuri de deputaţi şi nu de deputaţi individual.


	Malta
	Nu există asistenţi parlamentari plătiţi de Parlament.
	

	Polonia
	Nu
	Numele precum şi alte informaţii despre asistenţi trebuie publicate în registrul public de interese.

	Portugalia
	Nu
	Nu


	Regatul Unit al Marii Britanii
	Deputaţii trebuie, din 2008, să declare în registrul public angajarea membrilor lor de familie.
	

	Republica Cehă
	Nu
	Nu

	România
	Nu 
	Ar putea eventual să provoace un conflict de interese.

	Slovacia
	Interzicerea angajării, prevăzută prin decizii ale Parlamentului.
	

	Slovenia
	Nu există asistenţi parlamentari.
	

	Spania
	Nu
	Nu

	Suedia
	Nu
	Asistenţii sunt angajaţi de partide şi nu de către deputaţi individual.

	Ţările-de- jos
	Nu
	Puţine cazuri în practică.

	Ungaria
	Nu
	Nu


1. Nu a fost comunicată  nici o referire la regulile în care este înscrisă această restricţie. Probabil este vorba de reglementări interne.

2. Nu a fost comunicată nici o referire la regulile în care este înscrisă această restricţie. 

Probabil este vorba de reglementări interne. 

